เลิกทานยาคุมค่ะ แล้วประจำเดือนมา 14 วันไม่หยุดแบบกระปริบกะปรอย หลังจากนั้นประจำเดือนหายไป 7 วันและมาอีก 3 วัน หายไป 7 วันมาอีก 2 วัน หายไป 45 วัน มาอีก 3 วันคือเริ่มตั้งแต่ 5 พฤษภาคม (แต่ครั้งนี้มาแบบปกติที่เคยมาคือก่อนทานยาคุมและระหว่างการทานยาคุม) จนกระทั้งตอนนี้ประจำเดือนก็ขาดไปเกือบจะ 60 วันแล้ว พอตรวจการตั้งครรภ์ก็ไม่พบว่าท้อง ต้องพบแพทย์ด่วนไหมคะ
สวัสดีค่ะ หากหลังจากที่หยุดทานยาคุมกำเนิด ได้มีเลือดออกติดต่อกันนาน 14 วัน แล้วมาๆ หายๆ แล้วหลังจากนั้นได้ขาดหายไปนาน 60 วัน หากได้ตรวจหาการตั้งครรภ์อย่างถูกต้องแล้ว ไม่พบการตั้งครรภ์ ก็น่าจะเกิดจากสาเหตุอื่นๆ เช่น มีมดลูกอักเสบแล้วเกิดพังผืดขึ้นในโพรงมดลูก การผลิตฮอร์โมนของรังไข่ผิดปกติ มีน้ำหนักตัวเพิ่มขึ้นเร็วหรือมีโรคอ้วน มีภาวะไทรอยด์ฮอร์โมนผิดปกติ เป็นต้น แนะนำว่าหากประจำเดือนยังคงไม่มา ก็ควรหาเวลาไปพบแพทย์เพื่อตรวจหาสาเหตุ ทั้งนี้ อาจไม่จำเป็นต้องไปพบโดยด่วนก็ได้ค่ะ หากเกิดจากการทำงานของรังไข่ผิดปกติ แพทย์ก็จะให้ยาปรับฮอร์โมนมาทานค่ะ